LT Europos Sąjungos oficialusis leidinys L 121/1

KOMISIJOS REGLAMENTAS (ES) 2018/685

2018 m. gegužės 3 d.

kuriuo dėl didžiausios leidžiamosios abamektino, alaus, fluopiramo, fluksapiroksado, maleino rūgšties hidrazido, garstyčių sėklų miltelių ir teflutrino liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalies a punktą,

kadangi:

(1) didžiausia leidžiamoji abamektino ir maleino rūgšties hidrazido liekanų koncentracija (toliau – DLK) nustatyta Reglamento (EB) Nr. 396/2005 II priede. Fluopiramo, fluksapiroksado ir teflutrino DLK nustatyta to reglamento III priedo A dalyje. Konkreti alaus ir garstyčių sėklų miltelių DLK nebuvo nustatyta ir šios medžiagos nebuvo įtrauktos į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos abamektino, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti bananams apsaugoti;

(3) pateikta paraiška leisti naudoti fluopiramą paprastosioms portulakoms apsaugoti. Pateikta paraiška leisti naudoti fluksapiroksadą „tropiniams šakniavaisiams ir gumbavaisiams“, „kitiems šakniavaisiams ir gumbavaisiams, išskyrus cukrinius runkelius“, svogūnlaiškiams, „žiedinėms kopūstinėms daržovėms“, briuseliniams kopūstams, gūžiniams kopūstams, „salotoms ir salotiniams augalams“, „špinatams ir panašiems (lapams)“, paprastosioms trūkažolėms, „prieskoninėms žolėms ir valgomosioms gėlėms“, artišokams, porams, „žolelių užpilams (gautiems iš šaknų)“, „šaknims ir šakniastiebiams prieskoniams“ ir paprastosios trūkažolės šaknims apsaugoti. Pateikta paraiška leisti naudoti teflutriną paprastosioms morkoms apsaugoti;

(4) pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti fluksapiroksadą citrusiniams vaisiams apsaugoti. Pareiškėjas teigia, kad Brazilijoje šios medžiagos, naudojamos tokiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;

(5) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(6) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;

(7) Tarnyba pagrįstose nuomonėse padarė išvadą, kad dėl fluksapiroksado naudojimo citrusiniams vaisiams apsaugoti pateiktų duomenų nepakanka, kad būtų nustatyta nauja DLK visai grupei. Vis dėlto, laikantis galiojančių Sąjungos gairių dėl DLK ekstrapoliacijos, greipfrutams tikslinga nustatyti tokią pačią DLK kaip dabartinė apelsinams nustatyta DLK. Todėl citrusiniams vaisiams nustatyta dabartinė DLK turėtų būti ir toliau taikoma, išskyrus greipfrutus, kuriems taikoma DLK turėtų būti padidinta iki 0,3 mg/kg;

(8) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimas nekeltų rizikos, kad bus viršyta leidžiamoji paros dozė arba ūmaus poveikio etaloninė dozė;

(9) dėl maleino rūgšties hidrazido Tarnyba pateikė veikliosios medžiagos pesticido keliamos rizikos vertinimo tarpusavio peržiūros išvadą (3). Atsižvelgdama į tai, Tarnyba rekomendavo padidinti bulvėms, česnakams, valgomiesiems svogūnėliams ir pienui nustatytas DLK vertes;

(10) alus ir garstyčių sėklų milteliai yra patvirtinti kaip pagrindinės medžiagos atitinkamai Komisijos įgyvendinimo reglamentu (ES) 2017/2090 (4) ir Komisijos įgyvendinimo reglamentu (ES) 2017/2066 (5). Nėra tikėtina, kad dėl šių medžiagų naudojimo sąlygų maiste ar pašaruose atsirastų liekanų, kurios keltų riziką vartotojams. Todėl šias medžiagas tikslinga įtraukti į Reglamento (EB) Nr. 396/2005 IV priedą;

(11) remiantis pagrįstomis Tarnybos nuomonėmis bei išvadomis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2018 m. gegužės 3 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the modification of the existing maximum residue level for abamectin in bananas. EFSA Journal 2017;15(10):4987 [24 pp.].

Reasoned opinion on the modification of the existing maximum residue level for fluopyram in purslanes. EFSA Journal 2017;15(9):4984 [22 pp.].

Reasoned opinion on the modification of the existing maximum residue levels for fluxapyroxad in various crops. EFSA Journal 2017;15(9):4975 [30 pp.].

Reasoned opinion on the modification of the existing maximum residue level for tefluthrin in carrots. EFSA Journal 2017;15(10):5016 [21 pp.].

(3) Conclusion on the peer review of the pesticide risk assessment of the active substance maleic hydrazide. EFSA Journal 2016;14(6):4492 [22 pp.].

(4) 2017 m. lapkričio 14 d. Komisijos įgyvendinimo reglamentas (ES) 2017/2090, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinamas alus kaip pagrindinė medžiaga ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 297, 2017 11 15, p. 22).

(5) 2017 m. lapkričio 13 d. Komisijos įgyvendinimo reglamentas (ES) 2017/2066, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinami garstyčių sėklų milteliai kaip pagrindinė medžiaga ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 295, 2017 11 14, p. 43).